Αν σκέφτεστε να υιοθετήσετε μια διατροφή που θα προασπίσει την υγεία σας και ειδικά την καρδιά σας, τότε η Μεσογειακή διατροφή αξίζει να μπει στην κορυφή των επιλογών σας. Πρόκειται για τη διατροφή που συνηθίζεται από αρχαιοτάτων χρόνων στις χώρες της Μεσογείου, με καλύτερο ίσως παράδειγμα την ίδια την Ελλάδα, όπου κυρίαρχο ρόλο έπαιζαν ανέκαθεν το ελαιόλαδο, τα φρούτα, τα λαχανικά, τα όσπρια, τα σιτηρά, το ψάρι και το μέλι. Μια διατροφή της οποίας σχετικά πρόσφατα (πολλούς δηλαδή αιώνες αργότερα) αξιολογήθηκε η σπουδαιότητα ως προς τα οφέλη της στην υγεία αλλά και ως προς τη συσχέτισή της με τη μακροζωία. Η Μεσογειακή διατροφή είναι ουσιαστικά λίγο πολύ ο ορισμός της υγιεινής διατροφής, έτσι όπως τον εννοούν οι σύγχρονοι επαγγελματίες υγείας (διατροφολόγοι και γιατροί). Ειδικά για εμάς που ζούμε στην Ελλάδα, η Μεσογειακή διατροφή είναι εκτός των άλλων και η πλέον εύλογη επιλογή δεδομένου ότι έχουμε στη διάθεσή μας σε αφθονία όλα τα φρέσκα εποχιακά φρούτα και λαχανικά, όσπρια και ψάρι, ενώ είμαστε και εξοικειωμένοι με το ελληνικό παραδοσιακό μενού που περιλαμβάνει ένα πλήθος συνταγών και παραλλαγών ανάλογα με τον κάθε τόπο. Εκτός όμως από τις βασικές ομάδες τροφίμων που άλλωστε κάθε σωστό πρόγραμμα υγιεινής διατροφής συμπεριλαμβάνει, καθώς και την αποφυγή επεξεργασμένων και ανθυγιεινών τροφίμων, στη Μεσογειακή διατροφή το κλειδί είναι οι μεγαλύτερες ή μικρότερες ποσότητες συγκεκριμένων τροφών – κάτι που έχει αποδειχθεί ότι μπορεί να συντελέσει πολύ πιο αποτελεσματικά στην πρόληψη χρόνιων νοσημάτων. Για τα οφέλη της Μεσογειακής διατροφής και πρακτικές συμβουλές, δείτε το σχετικό άρθρο